KOMISSION KERTOMUS EUROOPAN PARLAMENTILLE JA NEUVOSTOLLE kuvantamislaitteiden vapaaehtoisesta ekologisen suunnittelun järjestelmästä /* COM/2013/023 final */





KOMISSION KERTOMUS EUROOPAN PARLAMENTILLE JA NEUVOSTOLLE kuvantamislaitteiden vapaaehtoisesta ekologisen suunnittelun järjestelmästä (ETA:n kannalta merkityksellinen teksti) 1. Johdanto ja oikeudelliset puitteet Energiaan liittyvien tuotteiden ekologiselle suunnittelulle asetettavien vaatimusten puitteista 21 päivänä lokakuuta 2009 annetussa Euroopan parlamentin ja neuvoston direktiivissä 2009/125/EY[1], jäljempänä ’ekosuunnitteludirektiivi’, luodaan oikeudelliset puitteet ekosuunnittelua koskevien vaatimusten vahvistamiseksi tietyille ensisijaisille tuoteryhmille. Ekosuunnitteludirektiivin 15 artiklan 2 kohdan a–c alakohdan mukaisesti ensisijaiseen tuoteryhmään on sovellettava joko pakollisia täytäntöönpanotoimenpiteitä (komission asetus) tai itsesääntelyä (esim. toimialan tekemät vapaaehtoiset sopimukset), edellyttäen että seuraavat kolme edellytystä täyttyvät: i) tuote edustaa merkittävää kauppavolyymiä, ii) tuotteella on merkittävä ympäristövaikutus, ja iii) tuotteeseen liittyy merkittäviä mahdollisuuksia ympäristövaikutusten parantamiseen. Ekosuunnitteludirektiivin johdanto-osan 18 kappaleessa todetaan lisäksi, että ensisijainen asema olisi myönnettävä tuoteryhmille, joihin sovelletaan vaihtoehtoisia toimintatapoja, kuten toimialan itsesääntelyä tai vapaaehtoisia sopimuksia, jos tällaisella toiminnalla voidaan todennäköisesti saavuttaa asetetut toimintatavoitteet nopeammin tai vähemmin kustannuksin kuin pakollisilla vaatimuksilla. Ekosuunnitteludirektiivin mukaisesti vapaaehtoisia sopimuksia tai muita itsesääntelytoimenpiteitä voidaan pitää vaihtoehtoisena toimintatapana täytäntöönpanotoimenpiteille, mikäli ne täyttävät kyseisen direktiivin liitteessä VIII vahvistetut arviointiperusteet. 2. Toimialan ehdottama vapaaehtoinen järjestelmä kuvantamislaitteille Ekosuunnitteludirektiivin 16 artiklan 2 kohdan a alakohdassa säädetään, että komissio ottaa käyttöön sellaisiin toimistolaitteisiin ja kulutuselektroniikan tuoteryhmiin sovellettavia täytäntöönpanotoimenpiteitä, joihin liittyy suuria mahdollisuuksia kasvihuonekaasupäästöjen kustannustehokkaaseen vähentämiseen. Komissio on teettänyt valmistelevia tutkimuksia toimistolaitteiden ja kulutuselektroniikan tuoteryhmistä, myös kuvantamislaitteista. Kuvantamislaitteita käsittelevässä taustaselvityksessä[2] todettiin, että kyseinen tuoteryhmä täyttää ekosuunnitteludirektiivin 15 artiklassa luetellut edellytykset. Se edustaa erityisesti merkittävää kauppavolyymiä, sillä on merkittävä ympäristövaikutus ja siihen liittyy merkittäviä mahdollisuuksia ympäristövaikutusten parantamiseen. Sen vuoksi kuvantamislaitteisiin olisi sovellettava täytäntöönpanotoimenpiteitä tai itsesääntelyä. Kuvantamislaitemarkkinoilla toimivat yritykset ovat ehdottaneet kuvantamislaitteiden tuoteryhmälle vapaaehtoista järjestelmää EU:ssa ja tehneet tätä varten vapaaehtoisen sopimuksen, jossa vahvistetaan EU:n markkinoille saatettavien kuvantamislaitteiden ekologista suunnittelua koskevat erityisvaatimukset. Vapaaehtoisesta järjestelmästä sovittiin 16. helmikuuta 2011. On arvioitu, että vapaaehtoisen sopimuksen sopimuspuolten sitoumuksilla saadaan vuonna 2020 aikaan säästöä 15 TWh eli 4,1 miljoonaa tonnia hiilidioksidipäästöjä ja vuosien 2011 ja 2020 välillä 130 TWh, mikä vastaa 36 miljoonan tonnin hiilidioksidipäästöjä. Komissio teki toimialan ehdottamasta vapaaehtoisesta järjestelmästä vaikutustenarvioinnin[3] ja kuuli sidosryhmiä ekosuunnitteludirektiivin 18 artiklan mukaisesti perustetussa ekologisen suunnittelun kuulemisfoorumissa[4]. Vaikutustenarvioinnissa todettiin, että ehdotuksella voidaan saavuttaa toimintatavoitteet nopeammin ja vähemmin kustannuksin kuin pakollisilla vaatimuksilla. Komissio katsoi myös, että ehdotettu järjestelmä oli ekosuunnitteludirektiivin liitteen VIII vaatimusten mukaisesti kaikkien perussopimuksen määräysten (erityisesti sisämarkkina- ja kilpailusääntöjen), EU:n kansainvälisten sitoumusten (monenvälistä kauppaa koskevat säännöt mukaan luettuina), ekosuunnitteludirektiivin tavoitteiden ja erityisten arviointiperusteiden (osallistumisen avoimuus; lisäarvo; edustavuus; määrälliset ja vaiheittaiset tavoitteet; kansalaisyhteiskunnan osallistuminen; seuranta ja raportointi; itsesääntelyaloitteen hallinnoimisen kustannustehokkuus; kestävyys ja kannustimien yhdenmukaisuus) mukainen. 3. Vapaaehtoisen sopimuksen sisältö Toimialan vapaaehtoisessa sopimuksessa vahvistetaan erityiset ekosuunnitteluvaatimukset EU:n markkinoille saatettaville kuvantamislaitteille. Sopimuksen soveltamisalaan kuuluvat tuotteet kuuluvat myös vapaaehtoiseen Energy Star ‑energiamerkintäohjelmaan, jossa vahvistetaan energiamerkintöjä koskevat vaatimukset eri toimistolaitteille, kuvantamislaitteet mukaan luettuina. Ekosuunnitteludirektiivin vaatimusten mukaisesti vapaaehtoisen järjestelmän sopimuspuolet muodostavat suuren enemmistön kyseisellä talouden alalla. Sopimuksen mukaan kaikki sopimuspuolet ovat sitoutuneet siihen, että vähintään 90 prosenttia kaikista niiden markkinoille saattamista kuvantamislaitteista täyttää energiatehokkuutta koskevat vähimmäisvaatimukset tyypillisen energiankulutuksen (TEC) ja toimintatilan (OM) osalta. Lisäksi kaikissa tulostinlaitteissa olisi aina oltava vakiotoimintona ’monisivutulostusvalmius’[5] ja värikasetteja koskevien vaatimusten olisi täytyttävä (esim. suunnittelulla ei saisi estää värikasettien uudelleenkäyttöä/kierrätystä eikä muiden tuottajien värikasettien käyttöä). Kaikkien uusien tuotteiden olisi täytettävä myös kierrätystä koskevat vaatimukset (esim. helppo purkaa ja muoviosien merkinnät). Lisäksi sopimuspuolet sitoutuivat noudattamaan erityisiä tietovaatimuksia (esim. luonnonvaroja ja energiatehokkuutta koskevat tiedot). Sopimuksella perustetaan seuraavat kaksi hallinnollista elintä: · sopimuspuolten ja Euroopan komission edustajista muodostuva ohjauskomitea, joka hallinnoi sopimusta[6], ja · riippumaton tarkastaja, joka arvioi sitä, miten yksittäiset sopimuspuolet noudattavat sopimuksessa vahvistettuja sitoumuksiaan, ja toimittaa komissiolle raportit sitoumusten noudattamisesta[7]. Sopimuksessa määritellään myös raportointivelvoitteet, joissa täsmennetään, että kunkin sopimuspuolen on toimitettava riippumattomalle tarkastajalle tarvittavat tiedot sopimuspuolen aseman menettämisen uhalla. Lisäksi sopimuksessa määrätään menettelystä, jolla ohjauskomitea voi muuttaa sopimuksen määräyksiä ja erityisesti mukauttaa vaatimusten tiukkuutta markkinatilanteen mukaan. Menettelyn mukaan vapaaehtoisessa sopimuksessa vahvistettuja vaatimuksia tarkistetaan kolmen kuukauden kuluttua siitä, kun Energy Star -ohjelman uusi versio kuvantamislaitteiden vaatimuksista on julkaistu. Joustavuus tärkeimpien muuttujien määrittelemisessä ja sovellettavien vaatimusten vahvistamisessa on tärkeää kuvantamislaitteiden kohdalla, koska niiden toiminnot kehittyvät nopeasti. Jotta kaikki sidosryhmät ja erityisesti mahdolliset tulevat sopimuspuolet saavat ajoissa virheetöntä ja ajantasaista tietoa kuvantamislaitteisiin sovellettavista vaatimuksista, komissio julkaisee aina uusimman version vapaaehtoisesta sopimuksesta vaikutustenarviointeineen ja tämän kertomuksen Europa-palvelimen ekologista suunnittelua koskevaa politiikkaa käsittelevällä sivustolla[8] ja tätä järjestelmää käsittelevällä sivustolla[9]. 4. Vapaaehtoisen suunnitelman hyväksyminen Koska kuvantamislaitteiden toimialan ehdottamalla vapaaehtoisella järjestelmällä saavutetaan politiikan tavoitteet nopeammin ja pienemmin kustannuksin kuin pakottavilla vaatimuksilla ja järjestelmä täyttää kaikki ekosuunnitteludirektiivin liitteessä VIII vahvistetut edellytykset, komissio hyväksyy, että EU:n markkinoille saatettaviin kuvantamislaitteisiin sovelletaan kuvantamislaitteiden toimialan käyttöön ottamaa vapaaehtoista ekologisen suunnittelun järjestelmää. Järjestelmän edellytykset vahvistetaan toimialan tekemässä vapaaehtoisessa sopimuksessa. Komission mukaan tämä vapaaehtoinen järjestelmä on varteenotettava vaihtoehto ekologisen suunnittelun täytäntöönpanotoimenpiteelle. Sen vuoksi komissio ei aio vahvistaa EU:n markkinoille saatettaville kuvantamislaitteille ekosuunnittelua koskevia pakollisia vaatimuksia niin kauan kuin se katsoo vapaaehtoisen järjestelmän mukaisen sopimuksen myöhempine muutoksineen vastaavan ekosuunnitteludirektiivissä vahvistettuja tavoitteita ja yleisiä periaatteita. Vapaaehtoisen järjestelmän on erityisesti koko soveltamisaikansa oltava ekosuunnitteludirektiivissä määriteltyjen yleisten periaatteiden mukainen. Näihin periaatteisiin kuuluvat seuraavat: ekosuunnitteludirektiivin poliittisten tavoitteiden edistäminen; osallistuminen on avointa kaikille kuvantamislaitemarkkinoilla toimiville yrityksille; järjestelmä kattaa suuren enemmistön kyseisestä talouden alasta[10]; ehdot ja edellytykset ovat selkeät ja yksiselitteiset; avoimuus; seurantajärjestelmä on hyvin suunniteltu eikä hallinnollinen taakka ole kohtuuton. Vapaaehtoisen järjestelmän mukaisesti tehdyssä sopimuksessa ja sen myöhemmissä muutoksissa määriteltyjen, EU:n markkinoille saatettavien kuvantamislaitteiden ekologista suunnittelua koskevien erityisvaatimusten olisi myös tuotava lisäarvoa kyseisten tuotteiden ympäristönsuojelullisen tason parantamisen muodossa. Lisäksi komission ja sidosryhmien pyynnön[11] mukaisesti edellytetään, että vapaaehtoisen järjestelmän sopimuspuolet · arvioivat jatkuvasti järjestelmän soveltamisen edistymistä, · tekevät yhteistyötä komission yksiköiden, jäsenvaltioiden ja sidosryhmien kanssa kuvantamislaitteiden ympäristönsuojelullisen tason parantamiseksi erityisesti pyrkimällä jatkuvasti alentamaan vapaaehtoisessa sopimuksessa määriteltyjä energiankulutustavoitteita ja ottamaan soveltuvin osin mukaan muita tärkeitä ympäristönäkökohtia, · tekevät yhteistyötä komission yksiköiden, jäsenvaltioiden ja sidosryhmien kanssa raportointijärjestelmän ja seuranta- ja tarkastussääntöjen tehostamiseksi, · toimittavat vapaaehtoisessa sopimuksessa esitettyjen määräaikojen kuluessa kaikki aiheelliset tiedot, joiden avulla komissio ja sidosryhmät voivat seurata sopimuksen tavoitteiden saavuttamista kunkin sopimuspuolen sitoutuessa toimittamaan tiedot kaikista EU:n markkinoille saattamistaan kuvantamislaitemalleistaan ja vapaaehtoisen sopimuksen kattamien kuvantamislaitemallien energiankulutuksesta ja muista vapaaehtoisen sopimuksen piiriin kuuluvista ympäristönäkökohdista (esim. kierrätyksen helppous ja tietovaatimukset), ja · pyrkivät varmistamaan mahdollisten uusien sopimuspuolten aktiivinen osallistuminen järjestelmään. 5. Vapaaehtoisen järjestelmän seuranta Ekosuunnitteludirektiivin liitteessä VIII olevan 6 kohdan mukaisesti komissio ja sitä avustavat ekologisen suunnittelun kuulemisfoorumi ja ekosuunnitteludirektiivin 19 artiklan 1 kohdassa tarkoitettu komitea seuraavat vapaaehtoisen järjestelmän soveltamista ja erityisesti sitä koskevien yleisten periaatteiden noudattamista sekä vapaaehtoisessa sopimuksessa ja sen myöhemmissä muutoksissa esitettyjen ekologiseen suunnitteluun liittyvien vaatimusten asianmukaisuutta. Komissio kiinnittää erityistä huomiota ekosuunnitteludirektiivissä, voimassa olevissa komission suuntaviivoissa ja sopimuksessa esitettyihin raportointivelvoitteisiin ja seurantasääntöihin. Se toteaa erityisesti, että sopimuksen määräykset ja niiden täytäntöönpano sopimuspuolten toimesta antaa komissiolle ja sidosryhmille (kansalliset viranomaiset mukaan luettuina) mahdollisuuden seurata tehokkaasti sopimuksen toteutumista ja sen tavoitteiden saavuttamista. Jos komissio toteaa, ettei vapaaehtoiseen järjestelmään sisältyviä ekosuunnitteludirektiivin tavoitteita ja yleisiä periaatteita saavuteta ja/tai etteivät vapaaehtoisen järjestelmän sopimuspuolet jatkuvasti alenna vapaaehtoisessa sopimuksessa vahvistettuja energiankulutustavoitteita, tiukenna vapaaehtoisessa sopimuksessa määriteltyjä muuhun kun energiaan liittyviä näkökohtia koskevia vaatimuksia tai lisää tarvittaessa sopimuksen myöhempiin muutoksiin muita aiheellisia ympäristönäkökohtia, se vahvistaa kuvantamislaitteille ekologista suunnittelua koskevat vaatimukset pakollisella täytäntöönpanotoimenpiteellä. 6. Päätelmät Toimialan ehdottama kuvantamislaitteiden ekologista suunnittelua koskeva vapaaehtoinen järjestelmä on kaikkien perussopimusten määräysten, EU:n kansainvälisten sitoumusten ja erityisten arviointiperusteiden mukainen, joten sitä voidaan pitää ekosuunnitteludirektiivin mukaisesti pätevänä. Komission arviointi on osoittanut, että tällä ekologista suunnittelua koskevalla vapaaehtoisella järjestelmällä saavutetaan asetetut toimintatavoitteet nopeammin ja vähemmin kustannuksin kuin pakollisilla vaatimuksilla. Komissio katsoo, että EU:n markkinoille saatettaviin kuvantamislaitteisiin olisi sovellettava vapaaehtoista ekologista suunnittelua koskevaa järjestelmää. Järjestelmän edellytykset vahvistetaan toimialan tekemässä vapaaehtoisessa sopimuksessa. Komissio pitää kyseistä vapaaehtoista järjestelmää varteenotettavana vaihtoehtona ekologista suunnittelua koskevalle täytäntöönpanotoimenpiteelle ja pidättäytyy tässä vaiheessa vahvistamasta EU:n markkinoille saatettaville kuvantamislaitteille ekosuunnittelua koskevia pakollisia vaatimuksia. Komissio seuraa vapaaehtoisen järjestelmän soveltamista jatkuvasti. Jos seurannan aikana todetaan, ettei ekosuunnitteludirektiivin tavoitteita ja yleisiä periaatteita saavuteta, komissio vahvistaa EU:n markkinoille saatettaville kuvantamislaitteille ekosuunnittelua koskevat pakolliset vaatimukset pakollisena täytäntöönpanotoimenpiteenä. [1] EUVL L 285, 31.10.2009, s. 10. [2] Kuuden yrityksen (Fraunhofer IZM, Öko-Institut, Bio Intelligence Service, Deutsche Umwelthilfe, PE Europe, CODDE) yhteenliittymän laatima taustaselvitys EuP Preparatory study ‘Lot 4 — Imaging equipment, copiers, faxes, printers, scanners, MFD’. Loppuraportit julkaistiin joulukuussa 2007 ja toukokuussa 2008. Asiakirjat ovat saatavilla verkkosivulla http://www.ecoimaging.org/. [3] Vaikutustenarviointilautakunta antoi myönteisen lausuntonsa vaikutustenarvioinnista 21. syyskuuta 2012. [4] Kuvantamislaitteiden vapaaehtoisesta järjestelmästä on keskusteltu kahdesti eli ekologisen suunnittelun kuulemisfoorumin kokouksissa 12. lokakuuta 2009 ja 9. lokakuuta 2012. [5] Valmius tulostaa useita asiakirjan sivuja yhdelle paperiarkille, kun tuotteessa on valmistajan toimittama alkuperäinen ohjelmisto. [6] EU:n jäsenvaltioiden, EFTA:n/ETA:n jäsenmaiden ja kansalaisjärjestöjen edustajilla on tarkkailijan asema. [7] Raportit sitoumusten noudattamisesta asetetaan sidosryhmien saataville ja niistä keskustellaan sidosryhmien kanssa. [8] http://ec.europa.eu/energy/efficiency/labelling/agreements_en.htm. [9] www.eurovaprint.eu [10] Vähintään 70 % markkinoille saatetuista tuotteista. [11] Ekologisen suunnittelun kuulemisfoorumin kokous 9. lokakuuta 2012.